
“Ilman riskiä ei ole uskoa - mitä suurempi riski, sitä suurempi usko”

I


Lontoon kaupungin alla, päivän valolta piilossa, on toinen maailma – maanalainen maailma. Vuosisadan käydessä vähin erin vähiin, eräänä sen lokakuisena yönä, erään maanalaisen oven edessä seisoi mietteisiinsä vaipuneena tummiin puettu hahmo. Kainalossaan hän puristi viimeisintä Daily Telegraphin numeroa. Tukevan puisen oven takaa kuului kiivaana käytävän keskustelun ääniä. Nuori mies siirsi hupun päästään ja aukaisi lehden kuin varmistuakseen vielä jostakin. Ajatuksissaan hän jälleen kerran pysähtyi tuijottamaan etusivun otsikkoa, jossa luki: "Tarina kreivi Draculasta vain myytti – kuolemattomuus kaikilta osin todistettu mahdottomaksi". Samalla, juuri kun hän oli aikeissa koputtaa ovea, se avautui.


-Hei, olet siis sinäkin lukenut uutisen? Totesi pitkänhuiskea nuori mies ovella katsoen sekä tulijaa että lehteä tiukasti. Hänen katseestaan saattoi lukea kuin lehden etusivulta, mistä huoneessa oli puhe. Muut kääntyivät nyt myös ovelle päin ja mutisivat matalan tervehdyksensä.


-Kyllä vain olen, olin pudottaa silmät päästäni, kun huomasin etusivun otsikon!


-Hitto, Nosverathu, mitä mieltä olet? Joku kysyi tulijalta huoneen kauimmaisesta nurkasta.


-Suoraan sanoen hämmennykseltäni en ole oikein pystynyt muodostamaan mielipidettä, Nosverathu vastasi.


-Mutta luithan koko uutisen? Tietenkin se on vain toimittajan selonteko, varsinaista tutkimusta siis on referoiden selostettu. Emme voi luottaa pelkän välikäden välittämään vaikutelmaan.


Puhui joku joukon keskeltä koettaen pitää äänensä rauhallisena.


-Mutta artikkelin lainaukset – vaikkakin lyhyet pätkät – lienevät aidot ja selontekokin noudattelee yleistä etiikkaa mitä sanomalehden uutisointiin tulee. Ette voi kiistää, että se antaa melko lailla uskottavan vaikutelman, jopa minuun se teki vaikutuksen niin että tunsin oloni hetken epämukavaksi, naurahti pitkän huiskea nuorukainen teennäisen kuuloisesti.


-Niin tekee, mutta voi se silti olla vain pelkkä tilattu huijaus, ja kukapa tietää lopulta lainaustenkaan luotettavuudesta. Ad fontes toverit, ollapa alkuperäinen lähde nyt nähtävillä!


-Ad fontes tosiaan, voidaanko edes alkuperäiseen lähteeseen luottaa?


-Mutta kuinka kukaan todella voisi epäillä kunnianarvoisan ja luotettavuutta nauttivan lehden syyllistyneen vääristeltyyn tietoon tai edes muunneltuun totuuteen. Kaikki faktat kuitenkin näyttävät tieteellisesti perustelluilta, intti vakavan näköinen hahmo hiljaisella äänellä.


-Nii-in, jos joku meistä sattuu olemaan vakavasti tiedeuskossa, on tämä tieto hänelle melkoisen yksiselitteinen.


Keskustelu maanalaisessa kellarihuoneessa poukkoili ylen kiivaana koko kolmikymmenpäisen vampyyrilauman kesken, joka huoneeseen oli kokoontuneena. Näytti siltä, että kukaan ei ollut jäänyt pois vaan tapaus oli saanut kaikki yhteisön jäsenet liikkeelle tuona iltana, tuona viikoittaisen tapaamisen yönä. Nosverathu oli saapunut heistä viimeisimpänä paikalle. Näytti myös siltä, että mistä todella oli kysymys, oli siitä, miten suhtautua uutiseen, uutiseen, joka asetti koko heidän olemassaolonsa kyseenalaiseksi. Mikä pahinta, se yhtäkkiä oli onnistumassa vaarantamaan tärkeimmän, heidän uskonsa – sen, jonka varaan kaikki oli rakentunut. Tietenkin luonnollisesti ajatellen olisi pitänyt olla itsestään selvää, että tällaiseen uutiseen, esiintyi se vaikka maan pääuutislehden etusivulla, vampyyrit olisivat suhtautuneet lähinnä olkaansa kohauttaen ja ilkikurisesti hymyillen. Juuri tämä paradoksi sai tähän saakka hiljaa olleen hahmon kovin mietteliääksi. Hän istui yksin tuolillaan hieman syrjässä muista ja seuraili tilannetta. Yhteisö, joka oli kokoontuneena tähän kellarihuoneeseen, koostui tarkalleen kolmestakymmenestä kolmesta vielä melko tuoreesta vampyyristä, jotka paraikaa oleskelivat Lontoossa. He olivat valinneet keskuudestaan yhden johtajan, henkilön, jolla oli ehdoton auktoriteetti muihin nähden. Tämä johtajavampyyri sanoi aina viimeisen sanan, luonnollisesti hän oli myös iältään vanhin. Oli vuosi 1898 ja johtaja- vampyyri Laesthath oli omien sanojensa mukaan nähnyt viidensadan vuoden aikana historiallisten aikakusien vaihtuvan. Hän oli nähnyt vallankumouksia ja sotia, nälänhätää, ruttotautia ynnä muuta inhimillistä kamppailua. Hän syntyi vampyyrinä eräässä Saksan osavaltiossa eräänä kuunvalaisemana yönä, kun ensilumi leijaili yötaivaalta. Saksin maalta hän matkusti ympäri Eurooppaa päätyen oleskelemaan Ranskaan ja Pariisiin. Hän oli todistamassa omin silmin Ranskan vallankumouksia, valistusaatteen esiinmarssia ja Napoleonin nousua valtaan. Luonnollisesti, Laesthathin omatessa tällaisen elämänkokemuksen, muut Lontoon vampyyrit suuresti kunnioittivat hänen näkemyksiään, joita hän kuitenkin vain harvoin lausui ääneen. Hän itse sai erään toisen vampyyrin verta suoniinsa tuona kuutamoisena talvi-iltana ja siten hänestä tuli kuolematon, mutta sillä hinnalla, että hänen oli elettävä yön varjoissa. Hän ei ollut nähnyt auringonnousua lähes viiteensataan vuoteen. Hän, Laesthath astui nyt syrjäisestä tarkkailuasemastaan esiin ja kaikkien katseet kiinnittyivät häneen kuin naulittuna. Tuli haudanhiljaista.


-Veljet ja sisaret, ymmärrän kuohuntanne, mutta samalla näen myös suunnattoman heikkouden. Vapisette pelosta, koska tuo artikkeli, omaten niin sanotun totuuden saa teidät nyt epäilemään jopa omaa itseänne, uskoanne ja vakaumustanne. Laesthathin ääni kantoi yli koko huoneen ja siinä oli voimaa, vaikka se ei ollutkaan kiivasta vaan pikemminkin rauhallisen painokasta.


-Ymmärrättekö nyt, että pelkäätte, koska pelkäätte pahinta – valhetta. Sitähän te vapisette, että olette eläneet valheessa kaikki nämä vuodet, sitä että olette antaneet pettää itseänne. Tuo artikkeli on nyt saanut teidät pois tolaltanne ja epäilemään kokemaanne, sitä mitä olette nähneet ja tunteneet.


Johtajavampyyri piti tauon seuratakseen puheensa vaikutusta kuulijakuntaan. Hän näki joukon komeasti pukeutuneita nuoria vampyyreitä. Se oli sanalla sanoen vaikuttava näky ja juuri tuona hetkenä Laesthath selkeämmin kuin koskaan tajusi miten vaikuttava se itse asiassa olikaan! Laesthath oli aikomassa jatkaa, kun joku toinen ehti katkaista huoneessa vallitsevan hiljaisuuden.


-Me kaikki kunnioitamme teitä johtajavampyyri. Olettehan vanhin ja esikuvamme. Kaiken mitä olette kertoneet meille, olemme totena pitäneet. Mutta, suonette nyt anteeksi nämä epäilyksen sanat: Onko ketään, joka on ollut näkemässä rinnallanne nämä kaikki vaiheet ja voi todistaa ne todeksi. Itseasiassa, onko joukossamme ketään, joka on ollut kanssanne pidempään kuin kymmenen vuotta Laesthath?


-Minusta meidän ei pidä epäillä sitä mihin olemme perustaneet uskomme näinkin kauan… Kuului toinen ääni, tosin hieman varovaisena ja vaimeana.


-Ajatuskin tuntuu kammottavalta...että tosiaan olisimme...minulta se saa aivan veren hyytymään. Voisimmeko puhua jostain muusta?


Ehdotti eräs vampyyrilady.


-Hitto, minusta meidän täytyy pystyä puhumaan juuri tästä arasta asiasta järkevästi ja analyyttisesti. Kuului hieman kiihtynyt ääniala joukon keskeltä.


-Hyvä, minusta on oikein, että uskallamme kohdata pelkomme!


Kuului vastaus.


-No senhän voimme testata kanssasi, vaikka heti! Uskallatko todella kohdata pelkosi; sidomme sinut tuohon oven eteen odottamaan auringon nousua, niin eiköhän asia valkene!


Esitti pitkänhuiskea nuorukainen.


Kuului kovaäänistä metelöintiä, josta ei oikein ottanut selvää kuka mitäkin mieltä asiasta oli. Näytti kuitenkin siltä, että epäilijät olivat saamassa yliotteen, sillä puolustavien puheenvuorojen edustajat vaivihkaa vetäytyivät huoneen takaseinää kohti selvästi vähälukuisempana. Osa joukosta katsoi yhteen heistä, joka oli esittänyt puheenvuoron pelon voittamisesta uhkaavan näköisenä ja kun muutama jo oli ottamassa askeleen kohti, johtajan selkeä ele esti moisen kokeen tällä kertaa.


-Veljet ja sisaret, älkää tehkö sitä virhettä, että nousette toisianne vastaan!


-Niin, älkäämme nousko toisiamme vastaan… Myötäili joku arempi.


Tuona yönä tuossa kellarihuoneessa epäilys oli repimässä ennen niin yhtenäistä joukkoa hajalle. Suuri osa yhtäältä halusi kohdata totuuden, kuinka epämiellyttävä se saattoikin olla, pieni osa toisaalta näytti yhä epäilevän koko lehtiartikkelin luotettavuutta ja halusi uskoa pikemminkin itseensä. Tosiseikka oli, kuten eräs vampyyri edellä ilmoitti, että yksikään joukosta ei ollut todistamassa Laesthathin aikaisempia elämänvaiheita, eikä yksikään heistä ollut elänyt vampyyrinä kauempaa kuin kymmenen vuotta. Mutta mikä alun alkaen oli johtanut tämän erikoisen joukon tähän maanalaiseen huoneistoon, huoneistoon, jossa nyt punnittiin veri uskon ja epäuskon kesken?


Oli näet niin että eräänä kohtalokkaana yönä Laesthath oli kokenut tuskaista yksinäisyyttä, niin voimakasta kaipausta jakaa jotain jonkun kaltaisensa kanssa, että asialle olisi pian tehtävä jotain. Ei, hän ei voinut jakaa mitään elävien, toisin sanoen kuolevaisten kanssa, joten hänen oli löydettävä kaltaisensa sielu. Kysymys vampyyrin elossa olemisesta tai kuolleena olemisesta on vähintäänkin kiinnostava. Vampyyri näet on kuollut elämälle ja näin ollen kuollut myös kuolevaisuudelle. Vampyyriä ei oikeastaan voi sanoa sen enempää eläväksi kuin kuolleeksikaan. Vampyyri on, mutta ei siinä mielessä kuin ihminen on. Ymmärtääkseen täysin tämän, täytyisi täysin ymmärtää ensin mitä oleminen on. Laesthathin täytyi siis luoda olento joka hänen tavallaan olisi – olisi siinä missä hänkin. Tuona yönä hän teki ratkaisevan päätöksen löytää sopivan uhrin. Tätä ajatusta hän oli tietenkin pyöritellyt päässään jo monen monituisia kertoja yksinäisen elämänsä aikana, mutta aina se oli päättynyt siihen mahdottomuuteen, että hän ei kerta kaikkiaan kyennyt tekemään samaa toiselle mitä hänelle itselleen oli tehty. Nyt hän ei kyennyt vastustamaan enää kauempaa kiusausta. Hän pystyi tappamaan, hän pystyi luomaan – miksi ei hän toteuttaisi luovaa puoltaan? Jo jonkin aikaa hän oli seurannut uhriaan, jonka oli havainnut miellyttäväksi, noin ikäisekseen nuoreksi mieheksi. Laesthath itse oli säilynyt olemukseltaan tarkasti sen ikäisenä ja sen näköisenä kuin jolloin hän oli saanut vampyyriltä kuolemattomuuden. Hänellä tosin oli suuria vaikeuksia sovittaa samaan olomuotoon elämänkokemuksensa ja ulkonäkönsä. Ihmisiässä ollessaan, hänen elämänkokemuksensa oli vielä hyvin niukka. Nyt sen sijaan hän oli nähnyt liian paljon pystyäkseen keskustelemaan kaksikymmenvuotiaan kanssa samalla tasolla. Mutta henkilö, jota hän oli seurannut, oli ikäistään kypsempi. Ainakin hän oli kokenut enemmän siihen ikään mennessä kuin keskiverroin saman ikäiset. Laesthath näki hänet joka ilta kadunkulmassa, jota pitkin hän kulki pimeän laskeuduttua. Joka ilta hän näet lähti ruokailemaan. Yleensä ravintona oli pelkkiä rottia. Mutta verta hänen piti saada ja elävästä olennosta. Hänelle ei jäänyt suuremmin vaihtoehtoja, ellei hän halunnut herättää kauhua jättämällä jälkeensä ihmisraatoja ilta illan jälkeen. Hän ei halunnut herättää kauhua eikä epäilyksiä. Hän halusi rauhaa, mutta myös kumppanin – siksi hänen oli tehtävä kova valinta: oli tapettava, mutta samalla annettava uusi elämä. Nuorukainen, joka häntä kiinnosti, kerjäsi kadulla, hänen oli nälkä ja jano ja hän kaipasi lämpöä ja kotia. Hänen elämänsä ei näyttänyt olevan juurikaan elämisen arvoista. Juuri tällaisen uhrin Laesthath tarvitsi. Eräänä iltana hän houkutteli pojan syrjemmälle tarjoten rahaa, arvatenkin nuorukainen oletti mistä mahdollisesti oli kysymys. Hänen mielessään oli vain siepata rahat ja paeta paikalta. Sitä hän ei kuitenkaan ehtinyt tekemään, kun kokeneet kädet lamauttivat ensin hänet liikuntakyvyttömäksi. Pian nuorukainen oli jo kadonnut jonnekin syvälle vampyyrin hampaiden iskiessä kaulavaltimoon. Kaikki kävi salamannopeasti, tottuneesti – kuin liikkeet olisivat olleet vaiston sanelemia. Lopuksi Laesthath laski omasta ranteestaan verta pojan huulille ja hiljalleen tämä palasi takaisin, mutta ei enää koskaan siihen elämään, jossa hän oli ollut hetki sitten. Näin syntyi Nosverathu, sillä sen nimen Laesthath antoi luomukselleen. Siitä hetkestä lähtien heistä kahdesta tuli erottamattomat. He olivat toistensa parhaat ystävät ja välillä myös pahimmat vihamiehet, sillä jatkuva yhteiselo totta kai sai esiin molemmat puolet. Nosverathu sekä ihaili että joskus myös vihasi luojaansa, mutta ennen kaikkea ja kaikesta huolimatta hän syvästi piti tästä. Eikä hän voinut oikeastaan valittaa, sillä mitä oli se elämä, josta hänet oli viety? Hänellä ei olisi ollut minkäänlaista toivoa elämän muuttumisesta sen paremmaksi. Orpona kukaan ei kaivannut häntä, Laesthath oli nyt hänen isänsä, omaisensa ja ystävänsä. Se oli enemmän kuin mitä hänellä oli aiemmin. Mutta kuka olisi osannut arvata mitä kaikkea tästä teosta seurasi. Nosverathu ei kyennyt hillitsemään itseään, myös hän halusi aikanaan antaa kuolemattomuuden, mutta hän oli kuin olikin kypsempi kuin muutoin hänen ikäisensä saattoivat olla mielijohteissaan ja hillittömyydessään. Hän keskusteli asiasta Laesthathin kanssa ja yhdessä he tulivat siihen tulokseen, että ehkä se toisi tasapainoa myös heidän kahdenkeskiseen suhteeseensa. Yhdessä he myös valitsivat kohteen. Heidän yhteinen lapsensa, näin kai voisi sanoa, myös aikanaan tahtoi käyttää luomisvoimaansa ja näin, verrattain lyhyen ajan sisällä tilanne karkasi kontrollista. Laesthathin varoittavista puheista huolimatta uusia vampyyreitä syntyi nyt tuhka tiheään. Joistain oudoista katoamisista puhuttiin lehdissä joidenkin huonosti ja varomattomasti suunniteltujen luomistekojen jälkeen. Laesthath huomasi, että oli tarpeen muodostaa organisaatio kaikille synnytetyille vampyyreille ja siten saada tilanne edes jollain lailla kontrolliin.


Nyt, tuossa kellarihuoneessa maan alla niin sanotut lapset ja heidän isänsä tai äitinsä pälyilivät toisiaan ja kävivät sietämätöntä kamppailua sisällään. Ja kun epäilyksen siemen kerran on istutettu, on sillä taipumuksena kasvaa, tunkien itsensä esiin pienimmästäkin raosta arkun kannessa. Epäilyksen siemen on ehkä sitkein kaikista siemenistä, sen rinnalla uskon siemen tarvitsee tiettynä hetkenä sen niin sanotun otollisen maaperän, mutta epäilyksen siemen menestyy kovassakin maaperässä jalansijan kerran saadessaan sangen hyvin. Mitä kauemmin aikaa joku oli elänyt vampyyrinä, sen vahvempi jalansija näytti uskolla yhä edelleen olevan, sen sijaan tuoreimmat tapaukset olivat jo valmiita uskomaan epäilyjään. Eräs heistä korotti nyt äänensä.


- Mutta kuka meistä on elänyt täällä edes ihmisenä, saati vampyyrinä kolmeakymmentä ikävuotta? Olimme kaikki hyvin nuoria sen meille tapahtuessa. Ja nyt, eihän tapahtuneesta ole kulunut kuin korkeintaan tämä kymmenen vuotta. Nuorimmat meistä ovat vasta vuoden – jos sitäkään.


Kuului jälleen äänekästä puheensorinaa, jossa osapuolet tuntuivat käyvän kiivasta väittelyä. Tilanne näytti menneen nyt niin pitkälle, ettei Laesthath löytänyt keinoa eikä vastaväitettä. Lopulta hän sai päähänsä turvautua äärimmäiseen keinoon, kun puhe ei näemmä enää riittänyt. Hän astui esiin kaivaen tikarin taskustaan.


-Toverit, kuulkaa minua! Te sanotte, että teillä ei ole kunnollisia todisteita, mutta eikö teidän kehonne yksinomaan ole selkeä todiste ja vakuutus. Te ette ikäänny kuten muut, teidän ihonne on edelleen nuori kuten se oli sinä hetkenä kuin synnyitte…


-Mutta Laesthath hyvä, keskeytti joku - Me olemme edelleen nuoria ihmisiässäkin mitattuna, meissä ei ikääntyminen vielä ole alkanut, olimmepa vampyyrejä tai emme. Tuota emme voi pitää minään todisteena!


-No hyvä, vastasi Laesthath, Kun kerran muu ei auta niin tässä teille todistetta!


Laesthath otti kynttilän valossa kiiltelevän tikarin ja pisti sillä haavan kämmenpohjaansa niin että siitä valui verta kivilattialle. Joukko tuijotti näytelmää yllättyneenä. Mitä Laesthath nyt aikoi?


Seurasi todellakin näytelmä, jonka piti saada epäilykset viimeistään kaikkoamaan, siinä tuon mustan sametin ja silkin peittämän kiiluvasilmäisen joukon edessä veren pakeneminen alkoi tyrehtyä ja lopulta lakkasi kokonaan. Haava umpeutui ja pian siinä ei näkynyt edes arpea. Laesthath seurasi joukkoa nyt voitonvarmana, luki kasvojen ilmeitä, jotka muuttuivat hämmennyksestä mietteliääksi, mietteliäästä epävarmaksi ja lopulta epävarmasta taas epäileväksi. Siementä ei oltukaan tapettu vaan se nosti sinnikkäästi päätään.


-Aahh, Laesthath, käytät ikivanhaa silmänkääntötemppua, näin vastaavan joskus lapsuudessa teatterissa, älkää uskoko kaikkea mitä näette!


Katastrofi oli tapahtunut tuon yhden yön kuluessa ja yhden lehtiartikkelin seurauksena. Laesthath, vampyyrijohtaja, luopui toivosta saada joukko rauhoittumaan ja epäily kitkettyä. Hän myös kunnioitti jokaisen vapaata tahtoa. Hän pyöritteli silmiään epäuskoisena kaiken tuon epäuskon edessä ja vetäytyi varjoon seinän viereen. Näin kaikki nuo harvat, jotka yhä vielä halusivat uskoa, vetäytyivät johtajan myötä huoneen seinävierustoille. Nuo, joista epäilys oli saanut lujan otteen, jäivät keskelle huonetta kattolampun alle. Siinä he jakoivat epäilyjään keskenään. Jotkut heistä tunnustivat nyt epäilleensä jo kauan mutta olivat vain olevinaan uskoneet. Yhteinen epäilys antoi joukolle voimaa ja uskallusta.


Silloin seinäkello löi aamu kuutta ja joukko hiljeni. Aika oli kulunut lentäen. Hätääntyneenä vampyyrit kääntyivät katsomaan kelloa. Sitten, kuin yhteisestä päätöksestä he laittautuivat ripeästi matkaan.


Huoneeseen jääneet neljä vampyyriä tulivat rauhallisesti esiin, loivat toisiinsa katseen puhumatta sanaakaan. Hekin laittautuivat sitten matkaan ja näytti kuin hekään eivät halunneet liikaa vitkastella. Hiljaisina he nousivat ylös korkeat portaat, astuivat ulos sumuiselle kadulle auringon vielä harkitessa nousua ja hajaantuivat sitten kukin tahoilleen.

Laesthath, Lunar ja Dragonix poistuivat vampyyriklaanin kokouksesta.













II


Tästä episodista, joka tapahtui eräänä lokakuisena yönä Lontoossa, oli kulunut nyt kaksi kuukautta. Oli käynyt niin että maanalainen kellarihuone oli pikkuhiljaa hiljentynyt kokonaan, yksikään vampyyri ei enää käynyt siellä. Vain Laesthath, joukon vanhin, jaksoi odottaa, josko joku hänen tovereistaan saapuisi paikalle. Lopulta hänkään ei jaksanut toivoa. Hän otti vanhan ruosteisen avaimen, lukitsi kellarihuoneen ja heitti avaimen Thames- jokeen. Laesthath asui erään goottilaisen kerrostalon ullakolla. Sinne oli kiivettävä kokonaiset 70 askelmaa, jotka paitsi narisivat joka askeleella, olivat myös tavattoman jyrkät. Oli taito kiivetä ne huomiota herättämättä joka yö. Siinä mielessä asunto oli oiva, että hänellä ei ollut seinänaapureita. Sitä paitsi hän piti näkymästä, joka korkealta avautui yli öisen Lontoon. Ei hänellä oikeastaan ollut muuta tekemistäkään pitkinä yön tunteina.


Naapurit olivat autuaan tietämättömiä asukista, joka heidän ullakollaan majaili. Se oli kyllä kovin vetoinen, mutta Laesthath viihtyi mieluummin kylmässä kuin kuumassa. Jälleen tuo kouraiseva yksinäisyys oli astunut hänen elämäänsä. Hän oli hetkessä menettänyt kaikki ystävänsä, jotka viimeisen kymmenen vuoden sisällä oli saanut. Toki hän osasi hakea lohtua yökerhoista ja muusta Lontoon yöelämästä. Mutta hän tunsi olevansa erilainen, hän ei kyennyt aidosti jakamaan kulloistakin hetkeä kuolevaisten kanssa. Hän myös vain maleksi pitkin öisiä katuja, kulki Thamesin vartta, nappasi rotan silloin tällöin ja huokaili yksinäisyyttään. Kotona ullakolla hän usein kuunteli hiljaisella gramofonia, josta kuului Wagnerin oopperoita. Kuunnellessaan hän kaivoi esiin kaleidoskooppinsa ja katsoi sillä alati muuttuvia värikkäitä kuvioita – kuvia, joita hän ei kyllästynyt koskaan katselemasta - se oli kuin maailma, joka ei ollut hänen, kuolemattoman tavoitettavissa. Hän ei koskaan näkisi nousevan auringon värispektriä sen muuttuessa punaisesta keltaiseksi ja sen värjätessä taivaankannen violetiksi, ultramariiniksi ja preussin siniseksi.


Ystävien seurassa, toisten vampyyritovereiden, hän pystyi jakamaan jokaisen hetken – he kaikki tiesivät, että kyse oli hetkestä loputtomuuden virrassa. He hengittivät samaa tietoisuutta, he jakoivat saman todellisuuden. Kenenkään ei tarvinnut teeskennellä, he tiesivät toisensa. Erityisen kovasti Laesthath kaipasi lastaan Nosverathua. Häntä, jonka oli synnyttänyt omalla verellään. Missä mahtoikaan Nosverathu tällä hetkellä olla? Laesthath tiesi kyllä missä Nosverathu oli majaillut noina aikoina. Mutta vampyyrit voivat liikkua ja muuttaa paikasta toiseen, milloin vain niin haluavat. Heitä eivät sido tavallista kansaa sitovat elatuksen murheet, perhesiteet, kansallisuudet. Vampyyri oli vapaa olento niin kauan kuin vain varoi paljastumista. Koska Nosverathukin lopulta oli ottanut etäisyyttä ryhmästä, ei Laesthath halunnut mennä edes tapaamaan tätä, hän halusi antaa tälle aikaa ja tilaa oman uskonsa ja epäilynsä suhteen. Alkuaikoina he olivat jopa asuneet yhdessä jakaen ullakkohuoneen, mutta Nosverathu oli luonteeltaan yksinäinen susi ja aikaa myöten hän halusi vetäytyä omaan rauhaan. Silti he olivat pysyneet läheisinä. Laesthath ymmärsi häntä.


---------------


Nosverathu loikoili sängyllään jossain Lontoon laitamilla kellarihuoneessaan. Pienet ikkuna-aukot korkealla seinässä oli peitetty tiukasti laudoin. Huoneessa oli viileä. Se piti sisällään kivilattian, kiviseinät, sängyn ja lisäksi kirjoituspöydän ja tuolin. Nosverathu katsoi kattoon, jonne pöydällä oleva kynttilä loi mielenkiintoisia varjoja liekin eläessä vetoisassa tilassa. Ulkoisesta levollisuudesta huolimatta hän tunsi sisällään levottomuutta, samaa, joka syntyi tuona marraskuisena yönä kaksi kuukautta sitten. Hän muisti kuinka hän sekavin tuntein asteli Daily Telegraphin tuore lehti kainalossaan kohti kokoontumispaikkaa. Vielä tuolloin hän ei osannut arvata mihin kaikki lopulta johtaisi. Lehti lojui yhä kirjoituspöydällä siinä asennossa kuin hän sen oli siihen jättänyt sinä yönä kotiin palatessaan. Hän ei halunnut syventyä enää artikkeliin, kaikki oli hänen päähänsä tallentunut liiankin hyvin. Siellä käytiin ankaraa kamppailua, siitä levottomuus. Hän ei ollut palannut kokoontumispaikkaan, hän ei ollut yhteydessä kehenkään, ei edes Laesthathiin. Se koski häneen erityisen kovasti. Epäilys oli kylvetty myös Nosverathun sydänalaan. Hän mietti, mitä oikein oli tapahtunut Laesthathin kohdatessaan. Laesthath oli ottanut hänet suojiinsa, kertonut uudesta elämästä joka nyt oli alkanut. Hän kertoi tarinoita omista vampyyrivuosistaan ja Nosverathu oli kiinnostuneena kuunnellut tätä kaikkea. Hän koki, että jotain hyvin poikkeuksellista oli joka tapauksessa tapahtunut. Hän ei tuntenut näläntunnetta kuin toisinaan, jolloin Laesthath kehotti häntä nauttimaan oikein rasvaista ruokaa. Laesthath opetti häntä pyydystämään rottia elävältä koska niistä sai tuoretta verta. Vaikka alkuun se tuntuikin hänestä vastenmieliseltä, oli se ollut kuitenkin jännittävää, kuin aivan uusi seikkailu olisi alkanut. Hän oli lopen kyllästynyt elämäänsä kerjäläisenä ja mikä tahansa uusi alku oli kuin unta. Oliko hän nähnytkin vain unta, oliko hän seonnut päästään jossain vaiheessa? Hän oli nuoruudessaan lukenut tarinoita vampyyreistä, itse asiassa kauhukirjallisuudesta oli tullut hyvin suosittua lukemistoa tavallisenkin kansan keskuudessa. Hiljattain julkaistu Bram Stokerin tarina kreivi Draculasta (1) oli hänellekin tuttu. Tuohon kirjaan viittasi myös kirjoitettu lehtiartikkeli. Mutta hänen tarinansa vampyyrinä oli alkanut jo ennen tuota tarinaa. Kuinka juuri hän, kuinka tällainen sattuma olisi tapahtunut juuri hänelle? Oli totta, että hän ei tuntenut kipua polvissaan, kipua, joka oli hänelle tuttu noina päivinä kadunkulmilla kerjätessään. Häntä oli vaivannut jo lapsesta änkytys, myös se oli nyt tipotiessään. Hänen puheensa oli sujuvaa ja antoi hänen miellyttävälle persoonalleen vielä enemmän hohtoa. Hänessä oli säteilyä. Mutta olivatko nämä kaikki todisteita muutoksesta, todisteita hänen kuolemattomuudestaan? Vai oliko kaikki vain sattumaa ja oliko Laesthath vain taitava silmänkääntäjä? Kuitenkaan hän ei kyennyt toimimaan toisin, vaan jatkoi yöllistä elämäntapaansa, karttoi päivänvaloa ja pyydysti rottia. Hän pelkäsi nyt kahtaalle; hän pelkäsi elävänsä valheessa, mutta myös irrottautumista siitä. Samalla oli kuin jokin todella olisi kuollut hänessä; hänessä ei ollut uskoa, ei voimaa. Hän oli vain vapiseva haavanlehti iltatuulessa. Siinä sängyllä maatessaan hän pohti uskon olemusta: "Eikö se ollut heittäytymistä tyhjän varaan joka tapauksessa. Oli vain uskottava johonkin. Eikö juuri se anna sinulle selkärankaa, ryhtiä. Kun menetät uskosi, menetät selkärankasi ja sinusta tulee ryhditön ja epävarma. Epäilystä tulee uusi uskosi, epäilet lopulta kaikkea. Toisaalta olet vapaa uskomasta mihinkään, kun taas uskosi rajoittaa sinun vapauttasi. Entä nyt, olenko nyt olevinaan vapaa? En niin kauan kuin pelkään! Luoja!” Nosverathu lopulta tuhahti ja ponnahti turhautuneena ylös. Minulla oli tapana tuntea ylpeyttä itsestäni, olinhan erityinen, hän jatkoi ajatuskulkuaan. Toisaalta saatoin myös kokea itseni oudoksi, kummajaiseksi, en oikein miksikään…paitsi vampyyriksi. Kun joinain hetkinä vertailin itseäni muihin kuolevaisiin saatoin jopa tuntea häpeää, saatoin siis yhtä aikaa sekä olla ylpeä että tuntea häpeää. Mutta nyt, nyt en tiedä enää mitä tuntea, oikeastaan en tunne mitään ja se juuri on pahinta. Vasta kun aloimme Laesthathin kanssa organisoida vampyyritapaamisia, tunsin kuuluvani johonkin joukkoon; minulla oli veljiä ja sisaria, minulla oli perhe. Nyt keikun jossain välitilassa enkä tiedä ollako vaiko ei. Nosverathu kuljeskeli levottomana huoneessaan, katsoi kirjoituspöytää, tuolia ja sänkyä. Hän mittaili katseellaan elämänpiiriään, joka oli supistunut muutamaan esineeseen kellarihuoneessa Lontoon laitamilla. Hän ajatteli Laesthathia, oliko hän nyt yhä Lontoossa, ehkä hän oli pettymykseltään jo jättänyt tämän koko maan ja siirtynyt jonnekin muualle. Entä muut toverit, elivätkö he päivän valossa vai jossain välitilassa kuten hän uskaltamatta ottaa askelta suuntaan tai toiseen. Erityisesti hänen mielessään oli eräs toveri, vampyyrilady vampyyrilaydien joukossa. Nosverathu piti hänestä kovin, oikeastaan erittäinkin paljon, mutta sekin tunne oli jäänyt nyt julki sanomatta.

